Diari Oficial de la Generalitat Valenciana


Sumari del DOGV 7264, del 30-04-2014 (2014/3690)

RESOLUCIÓ de 14 d'abril de 2014, del conseller de Governació i Justícia, per la qual s'aprova el Pla de Prevenció d'Incendis Forestals de la Demarcació Forestal de Sant Mateu.
-------------------------------------------------------------------------------------------------------------------------------------------------------------------------------

### Dades del document

Número de DOGV
:   7264

Data del DOGV
:   30-04-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/3690


Data del document
:   14-04-2014

Organisme emissor
:   Conselleria de Governació i Justícia

Tipus de document
:   Resolució

Descriptors 

:   * Conselleria de Governació i Justícia
    * administració local

RESOLUCIÓ de 14 d'abril de 2014, del conseller de Governació i Justícia, per la qual s'aprova el Pla de Prevenció d'Incendis Forestals de la Demarcació Forestal de Sant Mateu. [2014/3690]  
La planificació de la prevenció d'incendis forestals a la Comunitat Valenciana es realitza a través de diferents figures que es corresponen amb distints àmbits territorials, des dels plans locals de prevenció d'incendis forestals, d'àmbit local, als plans de prevenció d'incendis forestals de demarcació d'àmbit supracomarcal, passant pels plans de prevenció de parcs naturals.  
La Llei 3/1993, de 9 de desembre, Forestal, de la Comunitat Valenciana, en l'article 55.1, indica que correspon a l'administració de la Generalitat Valenciana la planificació, la coordinació i l'execució de les mesures i de les accions necessàries per a la prevenció i la lluita contra els incendis forestals, establix un sistema de gestió forestal basat en demarcacions i, a més, en el punt 2 del mateix article, assenyala que, a estos efectes i sense perjuí del que establisquen el Pla General d'Ordenació Forestal i els plans forestals de demarcació, l'administració forestal aprovarà, dins d'estos últims, els plans sectorials de prevenció d'incendis forestals que contindran les previsions necessàries respecte a les actuacions i als mitjans per a la prevenció i l'extinció d'incendis.  
  
El Reglament de la Llei 3/1993, Forestal, de la Comunitat Valenciana, aprovat pel Decret 98/1995, del Govern Valencià, de 16 de maig de 1995, establix, en l'article 139, els continguts mínims que hauran de contindre els plans de prevenció d'incendis forestals de demarcació, que són la classificació del territori en funció del seu risc d'incendis forestals, tenint en compte, per a esta classificació i entre altres, els factors següents: la vegetació i els models de combustible, les activitats susceptibles de produir incendis forestals i les dades estadístiques; les zones d'especial protecció en funció del risc d'erosió i la importància ecològica de les masses existents; l'inventari i la valoració dels mitjans de prevenció d'incendis existents incloent-hi: la xarxa vial jerarquitzada en funció del seu trànsit, la xarxa de vigilància fixa i mòbil, la xarxa d'infraestructura de defensa contra incendis; la cartografia referida als punts anteriors; les ordenances bàsiques referents a la prevenció d'incendis; les directrius d'actuació i les accions previstes en prevenció d'incendis amb indicació de la forma i els terminis d'execució; el pla economicofinancer.  
Per una altre costat, la Llei 43/2003, de 21 de novembre, de Forests, en l'article 48 sobre zones d'alt risc d'incendi, establix l'obligatorietat de formular, per a les zones declarades com d'alt risc d'incendi forestal, un pla de defensa que, com a mínim, haurà de considerar: els problemes socioeconòmics que puguen existir en la zona i que es manifesten a través de la provocació reiterada d'incendis o de l'ús negligent del foc, així com la determinació de les èpoques de l'any de major risc d'incendis forestals; els treballs de caràcter preventiu que siga necessari realitzar, inclosos els tractaments selvícoles que procedisquen; les àrees tallafocs, les vies d'accés i els punts d'aigua que hagen de realitzar els propietaris de les muntanyes de la zona, així com els terminis d'execució; les modalitats d'execució dels treballs, en funció de l'estat legal dels terrenys, per mitjà de convenis, acords, cessió temporal dels terrenys a l'Administració, ajudes o subvencions o, si és el cas, execució subsidiària per l'Administració; l'establiment i la disponibilitat dels mitjans de vigilància i d'extinció necessaris per a donar cobertura a tota la superfície forestal de la zona, amb les previsions per al seu finançament; i la regulació dels usos que puguen donar lloc a risc d'incendis forestals.  
  
De conformitat amb el que s'ha dit, la Generalitat Valenciana va iniciar, l'any 2007, el procés de redacció dels plans de prevenció d'incendis forestals de demarcació de la Comunitat Valenciana, un treball llarg i ambiciós atesa l'amplitud i la complexitat de l'espai forestal i que arribarà al seu terme en este any 2014 amb la finalització de la redacció de l'últim pla de demarcació. Durant este període, els continguts dels successius plans s'han enriquit i homogeneïtzat amb la incorporació de nombrosos aspectes aportats durant el procés de participació, fins a aconseguir, en el cas de la demarcació de Sant Mateu, el document final que ara s'aprova, el qual, no obstant, és fidel en el contingut i les línies bàsiques corresponents al que va ser sotmés a informació pública al gener de 2011, i remés per a la seua consideració a diferents entitats i a la totalitat de les entitats locals afectades.  
El Pla de Prevenció d'Incendis Forestals de la Demarcació Forestal de Sant Mateu se centra en dos aspectes fonamentals; per un costat, la disminució de la probabilitat que ocórrega un incendi per mitjà de la vigilància, la dissuasió i la conciliació d'interessos; i d'una altra, la disminució de la perillositat de l'incendi forestal una vegada que este s'ha produït, per mitjà de la construcció i el manteniment d'infraestructures de prevenció que servisquen de suport a l'extinció (xarxa de camins, xarxa d'àrees tallafocs i xarxa de depòsits d'extinció).   
L'àmbit d'actuació és la demarcació de Sant Mateu, situada a la província de Castelló. La demarcació està composta per la totalitat de les comarques del Baix Maestrat i els Ports juntament amb tres municipis pertanyents a la comarca de l'Alt Maestrat. La superfície total de la demarcació és de 244.187 ha, de les que 153.556 ha són forestals (62,8 % de la superfície total), la qual és majoritàriament privada (80,5 %). La resta de la superfície de la demarcació es repartix entre terreny urbà i terreny agrícola.  
En l'àmbit de la demarcació es troben els parcs naturals de la Tinença de Benifassà i de Serra d'Irta, que compten amb els seus propis plans de prevenció d'incendis forestals.  
La vocació territorial de la demarcació és principalment forestal, i l'ús preferent, degut a l'estructura de la muntanya i a la socioeconomia de la regió, és recreatiu amb alta potencialitat per a l'aprofitament tofoner.  
De conformitat amb l'anterior i d'acord amb l'article 55.2 de la Llei 3/1993, Forestal de Comunitat Valenciana, i l'article 10 del Decret 19/2012, de 7 de desembre, del President de la Generalitat, que assigna competències a la Conselleria de Governació i Justícia, vist que el pla complix amb el que disposa la legislació vigent en la matèria i a proposta de la directora general de Prevenció, Extinció d'Incendis i Emergències, resolc:  
  
Primer  
Aprovar el Pla de Prevenció d'Incendis Forestals de la Demarcació Forestal de Sant Mateu com a directriu tècnica en la matèria en l'àmbit de la demarcació forestal que engloba els termes municipals de: Alcalà de Xivert, Ares del Maestrat, Benicarló, Càlig, Canet lo Roig, Castell de Cabres, Castellfort, Catí, Cervera del Maestre, Cinctorres, Forcall, Herbés, La Jana, La Mata, La Pobla de Benifassà, Morella, Olocau del Rey, Palanques, Peníscola, Portell de Morella, Rossell, La Salzadella, Sant Jordi, San Rafael del Río, Sant Mateu, Santa Magdalena de Polpís, Todolella, Traiguera, Vallibona, Vilafranca, Villores, Vinaròs, Xert i Zorita del Maestrazgo, pertanyents a la província de Castelló, el contingut i les característiques de la qual s'arreplega en l'annex d'esta resolució.  
  
Segon  
Es faculta la directora general de Prevenció, Extinció d'Incendis i Emergències perquè, en l'àmbit de les seues competències, puga dictar les disposicions i adoptar les mesures necessàries per al desenrotllament i el foment del pla, tot això condicionat a la disponibilitat pressupostària anual.  
  
Tercer  
1. Les disposicions contingudes en el Pla de Prevenció d'Incendis Forestals de la Demarcació Forestal de Sant Mateu constituïxen la directriu tècnica superior en prevenció d'incendis forestals en l'àmbit definit en esta resolució, no tenen rang normatiu, i, per tant, són subsidiàries en la seua aplicació de la normativa general de prevenció d'incendis forestals.  
2. En aquelles zones incloses en l'àmbit d'un parc natural i en aquells aspectes en què es pot produir una contradicció, prevaldrà el marc legislatiu propi de cada parc, en concret el pla d'ordenació dels recursos naturals, el pla rector d'ús i gestió i el pla de prevenció d'incendis forestals.  
Contra esta resolució, que entrarà en vigor l'endemà de la seua publicació en el Diari Oficial de la Comunitat Valenciana, les persones interessades podran interposar un recurs contenciós administratiu en el termini de dos mesos, comptats a partir de l'endemà a la seua publicació, davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que disposa l'article 10 i concordants de la Llei Reguladora de la Jurisdicció Contenciosa Administrativa.  
Tot això sense perjuí de la interposició d'un recurs potestatiu de reposició davant del conseller de Governació i Justícia, en el termini d'un mes des de l'endemà de la seua publicació en el DOCV, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.  
  
  
DISPOSICIÓ ADDICIONAL  
  
Primera. Pla de defensa  
Als efectes del que establix l'article 48 de la Llei 43/2003, de 21 de novembre, de Montes, este Pla, juntament amb el que establix la planificació general d'extinció d'incendis forestals en el seu àmbit territorial, tindrà la consideració de pla de defensa.  
  
Segona. Clàusula de no increment del gasto públic  
La implementació i el posterior desplegament d'esta resolució no podrà suposar un increment de gasto en el pressupost consolidat de la Generalitat.  
  
  
DISPOSICIÓ TRANSITÒRIA  
  
Plans locals  
Els plans locals de prevenció d'incendis forestals dels municipis inclosos en la demarcació forestal de Sant Mateu que es troben ja aprovats a la data, hauran d'adaptar-se, en un termini de sis mesos, al que disposa el Pla de Prevenció d'Incendis de la Demarcació.  
  
  
València, 14 d'abril de 2014.- El conseller de Governació i Justícia: Serafín Castellano Gómez.  
  
  
  
ANNEX  
Contingut i característiques del Pla  
  
El Pla està estructurat en els blocs següents:  
0. Continguts generals: glossari. Referències legislatives. Autors i col·laboradors.  
1. Introducció.  
2. Anàlisi històrica d'incendis: informe anàlisi històric. Gràfiques demarcació. Gràfiques comparativa província-demarcació. Annexos.  
3. Anàlisi del risc d'incendis: metodologia del risc estadístic. Metodologia de la perillositat. Metodologia de la demanda de protecció. Metodologia de l'anàlisi del risc.  
4. Pla de prevenció de causes: anàlisi i diagnòstic. Línies d'actuació. Annexos.  
5. Pla de vigilància, detecció i dissuasió: memòria.  
6. Pla d'infraestructures: memòria d'actuacions. Descripció de la xarxa d'àrees tallafocs. Descripció de la xarxa viària. Descripció de la xarxa hídrica específica. Descripció de la xarxa hídrica d'ús múltiple. Annexos.  
7. Normes tècniques, instruccions i guies: vials. Punts d'aigua. Àrees tallafocs. Àrees tallafocs perimetrals a zones habitades, zones industrials, zones d'ús públic, instal·lacions de recreació, parcs eòlics i abocadors. Paellers. Realització de cremes agrícoles. Construcció de cremadors agrícoles. Redacció de plans locals de prevenció d'incendis forestals. Redacció de plans de prevenció d'incendis forestals en espais naturals protegits diferents de parcs naturals. Redacció de plans locals de cremes. Redacció de plans d'ordenació de cremes prescrites. Projectes d'execució de cremes prescrites.  
  
8. Informes municipals.  
9. Programació econòmica i temporal.  
10. Document síntesi.  
Així mateix disposa d'una referència cartogràfica completa dels diferents aspectes tractats en els blocs anteriors.  
Tots els documents que componen el pla, elaborats per a una major operativitat exclusivament en format digital, seran accessibles a través de la pàgina web de la conselleria competent en prevenció d'incendis forestals.  
Amb caràcter general, el pla té una vigència de 15 anys amb revisions ordinàries cada 5 anys.